СОГЛАСОВАНО УТВЕРЖДАЮ

Педагогическим советом Заведующий МБДОУ

МБДОУ «Детский сад №1 «Радуга» «Детский сад №1 «Радуга»

(протокол от 30.03.2021 № 4) З.А. Сайдулаева

30.03.2021

Проект

«Нохчийн мотт – нохчийн къоман культуран бух»

Проектан дохалла: йоца хан

Дакъа лоцурш: кхетош-кхиорхой, бераш, церан дай-наной

Проект хоттийнарг:

Кхетош-кхиорхо

Асхабова Хьава Умаровна

2021 шо

*Проект хоттийнарг:* Асхабова Хьава Умаровна

*Берийн шохан:* лакхара тоба (5-6 шо)

*Проектан кеп:* зеран, болхкхоллабаран, ловзаран, йовзаран

*Проектан дохалла:* йоца хан

*Дакъа лоцурш:* кхетош-кхиорхой а, бераш а, церан дай-наной а

**Актуальность**. *Ненан мотт* – иза х1ора къоман бахам бу. Цхьана а деших, ахчанах эца а, терзанца оза а йиш йоцу хазна ю ненан мотт. Дуьненан къаьмнех вай къасториг а, вайх къам дийриг а – иза нохчийн мотт бу. Цунах доьзна ду вовшийн уьйраш, гергарло, хазахетар, халахетар, халкъан сий, къонахчун яхь, адамаллин хьекъал, кхетам…

Халкъан кица ду: *«Мотт бу - къам ду, мотт бац - къам дац».* Ненан маттал деза хIума хила йиш яц къоман кхолламехь, хIунда аьлча, мотт байна къам дуьненан букъ тIера дIадов. Муьлхха а къам матто латтош ду. Ненан маттахь долу йоза-дешар ца хаахь – иза доккха сакхт ду. Халахеташ делахь а, и санна сакхт долуш берш вайна юккъехь хIинца а хаалуш бу. Стаг мел оьздангалла, гIиллакх долуш я лакхарчу даржехь хиларх ненан мотт кхоччуш ца хаахь цуьнан мах хадабойла дац. Нийса ца лоь аьлла хета нохчийн мотт къен бу, бийца хала бу олуш хезча. Шен син кхача лоруш волчунна цкъа а хилла бац бийца хала я чолхе. Къайле йац, нохчийн мотт сийлахь-баккхийчу Iилманчаша, яздархоша шена тIе тидам бахийтарца теллина а, хьалдолуш лерина а хилар.

*Нохчийн мотт* – иза деккъа йоза-дешар хилла ца Iа. Ненан мотт-и гIиллакх ду, культура ю, тезет лелор, зуда ялор-йигар ду, илли, литература, ловзар-синкъерам бу, халкъан юьхь, куьзга, хатI-амал ю. И мотт вайн ца хилахь, орам боцчу диттах тарлур ду вайн къам, я пачхьалкхе а хир яц. Вайн т1аьхь декхар ду кхуьуш долу чкъор 1амор нохчийн мотт бийца, беза, бовза лаар ч1аг1дар. Муьлхха а цивилизованни къам, пачхьалкх беа богIам тIехь лаьтта – дешарна, могашаллина, культурина, экономикина.

Царех коьртаниг – *дешар, Iилма* ду. Дешаро, Iилмано къоман хьекъал, кхетам кIаргбо, шарбо, къоман эзарнаш шерашкахь кхоьллина, гулдина диканиг, пайдениг, оьзданиг, хазаниг, Iилма, истори, мотт, культура, говзаллаш тIаьхьарчу тIаьхьенашка дIалуш ларйо, кхин тIе а кхиайо, дуьне довзуьйту, дахарна Iамадо. Вайн къомана тахана а, кхана а гуттаренна а оьшург ши Iилма ду – къам ийманехь кхио бусалба динан Iилма а, къоман дахар кхолла – дуьненан Iилма а.

**Хало.** Схьадийцарехь вайн гуш ду моццул оьшу къоман мотт а, культура а. Т1аккха хало кхоллало. И хало йоьзна йу мотт бийцарца, масала, хьуна хьайн ненан мотт хаьа, делахь хьуна гонахьа болчарна ца хаа тарло. Т1аккха и бийцар хуъчунна к1еззиг хуьлу. Массарна цхьабосса мотт бийцар марздича, и бийцар ч1аг1лур ду. Ткъа культура, цунна йукъадог1у г1иллакхаш, ламасташ ца хаар шайн къоман историца бала ца хилар тайпа х1ума ду. И хилийта йин йац.

**Проектан 1алашо:** берийн ненан метте а, шайн къоман культуре а болу безам ч1аг1бар.

**Проектан хьесапаш:**

1. Берашна нохчийн мотт шарбалийтар;
2. Нохчийн культуран йукъа дог1у х1уманаш 1амор;
3. Нохчийн г1иллакхаш, ламасташ довзийтар;
4. Берийн дика йукъаметтиг кхоллар;
5. Берашна нохчийн мотт а, культура хазйар;
6. Берашна шайн мотт беза а, бовза а марздар.

**Лелийна йолу методически приемаш:**

1. хьехамаш бар;
2. гайтаран г1ирс лелор;
3. ловзарш дар;
4. туьйра дешар;
5. керла дешнаш 1амор;
6. къовсамаш кечбар;
7. могшалла ларйеш йолу технологиш лелор: сада1аран минот а, п1елгийн гимнастика а.

**Проект чакхйаьлча берийн бисам:**

1. берашна керла дешнаш хаьа;
2. церан гочдар нийса ду;
3. вайн къоман культуран дакъош билгалдоху;
4. берашна вайн къоман г1иллакхаш, ламасташ девза.

**Проект чакхйаьлча кхетош-кхиорхойн бисам:**

1. кхетош-кхиорхоша нохчийн мотт бийцар шарделла;
2. берийн дай-наношца йолу йукъметтиг к1еда-мерза йу;
3. берийн бешахь кхетош-кхиорхой нохчийн маттахь беш болу болх алсамбаьлла.

**Проект чакхйаьлча дай-нанойн бисам:**

1. берийн дай-наноша дакъа лацар берийн бешахь алсамдаьлла;
2. кхетош-кхиохойн а, дай-нанойн а вовше йолу уьйр ч1аг1йелла;
3. дай-наноша берашца нохчийн мотт бийцар шарделла.

**Проектан этапаш:**

*1 этап* – хало хоттайар;

*2 этап* – кечамаллин;

*3 этап* – кхочушйаран;

*4 этап* – дерзоран (презентаци гойтуш).

*Проект «Нохчийн мотт – нохчийн къоман культуран бух» этапашца кхочушйар*

|  |  |  |  |  |
| --- | --- | --- | --- | --- |
| Белхийн этапаш | Болх баран кеп | | | Хан |
| Берашца беш болу болх | Кхетош-кхиорхошца беш болу болх | Дай-нанощца беш болу болх |  |
| 1. Хало хоттайар | Хаттам бар:  «Нохчийн мотт а культура а моццул йевза шуна? | Тест йар:  «Нохчийн мотт моццул бевза шуна?» | Анкета йар:  «Нохчийн мотт хааран барам» | *01.04.2021 – 02.04.2021 шо* |
| 1. Кечамаллин этап | Г1ирс гулбар: иллюстрациш, суьрташ, нохчийн меттан литература. | Хьехам бар:  «Нохчийн къоман оьздангаллин коьрта мехаллаш» | Хьехам бар:  «Доьзал а, бераш кхетош-кхиор а» | *05.04.21 -*  *09.04.21 шо* |
| 1. Кхочушйаран этап | Нохчийн маттахь заняти, хьехамаш, керла дешнаш 1амор, сурдилларан къовсам, туьйра дешар, ловзарш. | Къовсам «Нохчийн сийлахь йо1» | Берашна ц1ахь буьйсана нохчийн маттахь дийцарш дешар, ц1ахь нохчийн мотт бийцар берашца, нохчийн г1иллакхашна марзбеш хьехамаш бар | *12.04.21 -21.04.21 шо* |
| 1. Дерзоран этап | Къовсам «Бовза нохчийн мотт» | Къовсам кечбеш г1о дар | Ц1ахь берашна 1амийнарг карладаккхар, бераш кечбар | *22.04.21 шо* |

**Проектан бисамийн мах хадор:**

Проект *«Нохчийн мотт – нохчийн къоман культуран бух»* йечу ханчохь нохчийн мотт бийцар алсамдаьлла. Берашна дуккху дешнаш девзина, иштта церан маь1на хаьа. Бераш кхеташ ду шайн мотт хаа безий, бийца безий. Урам некъахь лело деза г1иллакхаш хаьа, баккхийчеран ларам бан хаьа. Нохчийн къоман ламасташ а, культура а йеза.

Хаьржина бераш лакхара тобанера дара, х1унда аьлча уьш цхьажимма хан йаьлча ишколе баха безаш бу. Царна атта хир ду нохчийн маттахь йолу дарсаш 1амо а, мотт бийца а.

Берийн дай-наношца бина болх ч1ог1а пайде хилла. Цара г1о дарца проектан т1аьхь беш болу болх беркате а, кхетаме хилла. Иштта доккха дакъа лаьцна бераш кхетош-кхиорхоша а.

**Проект «Нохчийн мотт – нохчийн къоман культуран бух» кхочуш йеш берашца бина болх:**

1. *Хьехамаш: «Воккханиг ларар», «Г1иллакх дезаш волчунна и генахь дац», «Киши во1 Кунта-Хьаьжа: боданехь серло хилла»;*
2. *Нохчийн туьйра «Каде к1ант»;*
3. *Заняти: «Нохчийн къоман даар»;*
4. *Суртдилларан къовсам «Сан хьоме г1ала!»*
5. *Берашна керла дешнаш 1амор: акхарой, дийнаташ, олхазарш, сагалматаш, стоьмаш, хастоьмаш, беснаш, дагардар;*
6. *Ловзарш: «Нана-йо1», «Доттаг1ий»;*
7. *Къовсам «Бовза нохчийн мотт»;*
8. *Могшалла ларйеш йолу технологиш: сада1аран минот, п1елгийн гимнастика.*

**Со тешна ю х1окху проекти т1аьхь бина болх берашна а, баккхийчарна а пайде хилар. Уггаре доккха г1о хилла суна берийн дай-наноша дакъа лацар. Цара ас массо аьлларг кхочуш деш, шен белла болх ледара ца буьтуш доккха совг1ат хилира суна шай матте болу безам иштта гайтар.**

**Кхин а проект йара бахьехь, сан йиш хили сан йолу корматалла гайта. Ас кхетош-кхиорхошна бина хьехамш, къовсам, кхин д1а болу балхо гойту царна нохчийн мотт хаар, культура йовзар алсамдаьллий. Иза ч1ог1а оьшуш х1ума дара, х1унда аьлча кхетош-кхиорхошна йукъахь дуккху кегирхой бу. Ткъа царна шайн къоман культура йовзара , мотт а бийцар дукха дац.**

**Жам1:** проектан т1аьхь бинчу балхо гойту нохчийн мотт хаар, культура йовзар берашна ч1аг1делла хилар. Иштта берийн дай-наношца йолу йукъаметтиг г1о дарца ч1аг1йелла. Ткъа кхетош-кхиорхоша берашка ненан мотт бийцар алсамдаьлла.

Со х1ара болх бина саца дагахь йац. Нохчийн мотт а, культура а йист йоцуш 1аламат йоккха меттиг д1алоцу сан дахарехь. Массо кхетош-кхиорхойн цхьа 1алашо ю: бераш 1амо керла бахьнаш лехар церан самукъа долуш дешар хилийта. Ас сатуьйсу вайн т1екхуьуш долу чкъор ненан матте болу безам ч1аг1луш кхиар. Цара ненан мотт бицбалар, д1абалар, ца безар, д1атесна битар санна долу иэхь вайн къомана т1е ца даийтар.